b'\n_START_ARTICLE_\nMarijan Radanovi\xc4\x87\n_START_PARAGRAPH_\nMarijan Radanovi\xc4\x87 (Severin kraj Bjelovara, 1921. - Karlovac, 16. kolovoza 2014.) - hrvatski katoli\xc4\x8dki sve\xc4\x87enik, monsinjor, graditelj Nacionalnog sveti\xc5\xa1ta sv. Josipa u Karlovcu i dugogodi\xc5\xa1nji \xc5\xbeupnik \xc5\xbeupe BDM Snje\xc5\xbene u Karlovcu na Dubovcu._NEWLINE_Rodio se u Severinu kraj Bjelovaru 1921. godine. Za sve\xc4\x87enika ga je zaredio kardinal Alojzije Stepinac 1945. godine. Mons. Radanovi\xc4\x87 svojih je devet prvih godina sve\xc4\x87eni\xc4\x8dke slu\xc5\xbebe bio upravitelj \xc5\xbeupa Hrastovica i \xc4\x8cunti\xc4\x87 u Sisa\xc4\x8dko-moslava\xc4\x8dkoj \xc5\xbeupaniji. U Karlovac je do\xc5\xa1ao 1955. godine te ostaje dubova\xc4\x8dki \xc5\xbeupnik gotovo 60 godina, do 1999. godine kada odlazi u mirovinu sa 78 godina. Istakao se vrlo po\xc5\xbertvovnim pastoralnim radom stekav\xc5\xa1i veliku naklonost Karlov\xc4\x8dana._NEWLINE_Isprva je u Karlovcu smje\xc5\xa1ten u sku\xc4\x8denom tavanskom prostoru starog \xc5\xbeupnog dvora, jer je komunisti\xc4\x8dka vlast uselila u njega Partijsku \xc5\xa1kolu, a iselila dotada\xc5\xa1njeg \xc5\xbeupnika. Uz pomo\xc4\x87 svojih \xc5\xbeupljana, odlu\xc4\x8dio je na mjestu nekada\xc5\xa1njeg ribnjaka a potom zapu\xc5\xa1tene bare izgraditi novu crkvu.  Gradnja crkve sv. Josipa zapo\xc4\x8dela je 1968. godine. Kamen temeljac blagoslovio je tada\xc5\xa1nji pomo\xc4\x87ni biskup Franjo Kuhari\xc4\x87 14. srpnja 1968., a crkvu je posvetio 15. rujna 1974. godine nadbiskup Franjo \xc5\xa0eper. Glavna projektantica bila je dipl. arh. Josipa \xc5\xa0ponar Muth. Na ulazu u sveti\xc5\xa1te, na parkovnoj povr\xc5\xa1ini, nalazi se skulptura "Umornog putnika" \xe2\x80\x93 "Hodo\xc4\x8dasnika". Biskupska konferencija je 1987. donijela odluku da crkvu Sv. Josipa proglasi Nacionalnim sveti\xc5\xa1tem svetog Josipa Crkve u Hrvata._NEWLINE_Objavio je velik broj vjerskih izdanja o sv. Josipu i katoli\xc4\x8dkoj vjeri. Bio je glavni urednik \xc4\x8dasopisa "Glasnik sv. Josipa" te generalni duhovnik Kri\xc5\xbearske organizacije u Hrvatskoj. _NEWLINE_Preminuo je na glasu svetosti u bolnici u Karlovcu 16. kolovoza 2014. Njegov sprovod predvodio je zagreba\xc4\x8dki kardinal Josip Bozani\xc4\x87 u pratnji 57 sve\xc4\x87enika.'